Twee vermeende stropers doodgeskiet; al 144 aangekeerArgieffoto Foto: isotherm.co.za Twee vermeende renosterstropers is dood en ses persone is in hegtenis geneem in verband met renosterstropery, het SANParke Donderdag gesê. “Die ses inhegtenisnemings en die afsterwe van die twee stropers het tydens twee verskillende operasies plaasgevind,” lui ŉ verklaring deur SANParke. “Tydens die eerste operasie het wildbewaarders van Krokodilbrug op drie vermeende renosterstropers afgekom. Twee is noodlottig gewond tydens die jaagtog. ŉ Derde persoon het egter ontsnap en oor die grens na Mosambiek gevlug.” Daar is beslag gelê op ŉ jaggeweer, ammunisie en ander jagtoerusting. “In die tweede voorval is ses verdagtes deur SANParke se omgewingsmisdaadondersoekeenheid, wat deur die Suid-Afrikaanse Polisiediens ondersteun word, in ŉ opvolgoperasie buite die westelike grens van die Krugerwildtuin in hegtenis geneem. Daar is beslag gelê op ŉ jaggeweer, ammunisie en twee voertuie. Die inhegtenisnemings volg ná twee weke se suksesvolle operasies. Altesaam 35 vermeende stropers is in hegtenis geneem en dit bring die totale syfer van inhegtenisnemings vir Oktober op ŉ rekord 54 te staan. Die Krugerwildtuin het die afgelope ruk ŉ toename in gewapende voorvalle beleef. Daar was 14 voorvalle tussen gewapende stroopbendes en gesamentlike magte van die SANParke-wildbewaarders, polisie en die Suid-Afrikaanse Nasionale Weermag. “Die jongste inhegtenisnemings bring die totaal vir die jaar in die wildtuin op 144 te staan. Dit is die hoogste aantal vermeende stropers wat tot op hede in een jaar in die wildtuin in hegtenis geneem is.”